**Likumprojekta “Grozījumi likumā “Par interešu konflikta novēršanu valsts amatpersonu darbībā””   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par interešu konflikta novēršanu valsts amatpersonu darbībā”” (turpmāk – projekts) mērķis ir paredzēt augstskolu padomju un valsts kapitālsabiedrību padomju locekļu amatpersonu deklarāciju publiski pieejamo un publiski nepieejamo daļu.  Projekts stāsies spēkā vienlaikus ar grozījumiem Augstskolu likumā, kas paredz augstskolu padomju izveidi valsts dibinātajās augstskolās. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts, pamatojoties uz konceptuālajā ziņojumā “Par augstskolu iekšējās pārvaldības modeļa maiņu” (atbalstīts ar Ministru kabineta 2020.gada 4.marta rīkojumu Nr.94) (turpmāk – ziņojums) noteikto. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ziņojums paredz izveidot un ieviest valsts dibināto augstskolu iekšējās pārvaldības sistēmās augstskolu padomes, kas spētu efektīvi garantēt augstākās izglītības institūciju autonomiju, atvērtību un caurspīdīgumu.  Ziņojums nosaka, ka augstskolas padome ir valsts dibinātas augstskolas koleģiāla vadības un lēmējinstitūcija, kas nodrošina augstskolas autonomiju un labas pārvaldības principa īstenošanu un ir atbildīga par augstskolas stratēģisko, administratīvo, saimniecisko un finanšu vadību atbilstoši dibinātāja noteiktajiem mērķiem.  Ziņojumā ir atrunāts valsts dibināto augstskolu padomes sastāvs un minimālās prasības tās locekļiem. Padomē tiks nodrošināta arī ārējo ekspertu pārstāvība. Padomes sastāvu apstiprinās Ministru kabinets.  Bez tam, saskaņā ar ziņojumā noteikto augstskolas padomes locekļi būs valsts amatpersonas. Tām būs jāiesniedz valsts amatpersonas deklarācija atbilstoši likumā “Par interešu konflikta novēršanu valsts amatpersonu darbībā” noteiktajā kārtībā, taču tiks samazināts deklarācijas publiskojamā daļā ietveramais informācijas apjoms.  Valsts dibinātas augstskolas ir atvasinātas publiskas personas, kuras dibina valsts, piešķirot tām autonomiju. Augstskolas autonomija izpaužas tiesībās brīvi izvēlēties augstskolas dibinātāju izvirzīto un Augstskolu likumam atbilstošo uzdevumu īstenošanas veidus un formas (..). Valsts dibinātu augstskolu darbība ir saistīta ar dibinātāja (šajā gadījumā valsts) mērķu sasniegšanu. Šajā apstāklī tās ir salīdzināmas ar valsts dibinātām kapitālsabiedrībām, jo valsts dibina kapitālsabiedrības, lai īstenotu valstiski svarīgus mērķus. Lai nodrošinātu valsts kapitālsabiedrību labu pārvaldību un darbības atklātumu, tajās tiek izveidotas padomes. Valsts kapitālsabiedrību padomes funkcijas noteiktas Publiskas personas kapitālsabiedrību pārvaldības likuma 107. un 108.pantā. Savukārt, lai nodrošinātu iespēju pārliecināties par padomes locekļu godprātīgu darbību un interešu konflikta neesamību, kā arī padomes locekļu ar darba uzdevumiem samērīgu atalgojumu, viens no būtiskākajiem pasākumiem ir valsts amatpersonas deklarācijas iesniegšana.  Atbilstoši ziņojumā minētajam, valsts dibinātu augstskolu padomju viens no uzdevumiem ir nodrošināt augstskolas darbības autonomiju un labas pārvaldības principu īstenošanu. Ņemot vērā, ka valsts kapitālsabiedrību padomēm ir līdzīgi uzdevumi kā valsts augstskolu padomēm, kā arī to, ka valsts kapitālsabiedrību padomes locekļu pilnvaru laiks ir ierobežots, jānosaka līdzīgi valsts amatpersonu pienākumi valsts kapitālsabiedrību padomju locekļiem un valsts augstskolu padomju locekļiem.  Likumprojekts paredz, ka augstskolu padomes locekļiem valsts amatpersonas deklarācija ir jāiesniedz, bet publiski pieejama ir tikai daļa no tās – pirmkārt, ziņas par saņemto atlīdzību par amatpersonas pienākumu pildīšanu un otrkārt, citiem amatiem publiskas personas institūcijās, kapitālsabiedrībās, biedrībās un nodibinājumos.  Pārresoru koordinācijas centra prakse rāda, ka prasība publiskot informāciju par savu mantisko stāvokli un atlīdzības apmēru, kuru padomes locekļi saņem par darbu privātpersonām piederošās kapitālsabiedrībās, un citiem ienākumiem ārpus publiskas personas institūcijām, ir iemesls, kādēļ konkursos uz padomes locekļiem nav ieinteresēti piedalīties profesionāļi no privātā sektora, jo atlīdzības apmērs privātā sektora kapitālsabiedrībā bieži vien ir komercnoslēpums. Likumprojekts nepieciešams, lai sekmētu atbilstošu profesionāļu piesaisti padomes locekļu amatiem arī kapitālsabiedrībās, kurās publiskai personai ir tiesības izvirzīt pārstāvi darbam padomē, kā arī, lai plānotās augstākās izglītības pārvaldības reformas tiktu veiksmīgi īstenotas, t.sk. padomes darbam varētu piesaistīt starptautiskus ekspertus un vienlaikus tiktu ievēroti likuma principi.  Saskaņā ar ziņojuma VIII nodaļas “Turpmākās rīcības plāns” 4. tabulas 2.punktu projekts Ministru kabinetā ir jāiesniedz līdz 2020. gada 15. aprīlim, vienlaicīgi ar tabulas 1.punktā minēto likumprojektu “Grozījumi Augstskolu likumā”. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolu padomju locekļi valsts dibinātās augstskolās. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem – nav.  Pieaugs Valsts ieņēmuma dienesta un Korupcijas novēršanas un apkarošanas biroja slogs, jo palielināsies personu loks, kam būs jāiesniedz valsts amatpersonu deklarācijas. |
| 3. | Administratīvo izmaksu monetārs novērtējums | Nav ietekme uz administratīvajām izmaksām. |
| 4. | Atbilstības izmaksu monetārs novērtējums | Nav attiecināms, jo projekts neparedz atbilstības prasības. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts izstrādāts un stāsies spēkā vienlaicīgi ar grozījumiem Augstskolu likumā, kas paredz augstskolu padomju izveidi valsts dibinātās augstskolās. |
|  | Atbildīgā institūcija | Izglītības un zinātnes ministrija |
| 3. | Cita informācija | Likumprojekts “Grozījumi Augstskolu likumā” ir izstrādāts, un tas tiek virzīts vienlaikus ar projektu. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiks nodrošināta kopā ar saistītajiem grozījumiem Augstskolu likumā. |
| 2. | Sabiedrības līdzdalība projekta izstrādē | Izstrādājot ziņojumu, tas tika apspriests diskusijās ar nozaru partneriem:  -2020.gada 11.janvārī ar Latvijas Studentu apvienības domi;  -2020.gada 12.janvārī ar Latvijas Koledžu asociāciju;  -2020.gada 15.janvārī ar Kultūras ministriju, Veselības ministriju un Zemkopības ministriju;  -2020.gada 16.janvārī ar Latvijas Universitāšu asociāciju, Rektoru padomi un Latvijas Studentu apvienību. |
| 3. | Sabiedrības līdzdalības rezultāti | Ziņojuma sabiedriskas apspriedes gaitā saņemtie iebildumi un priekšlikumi tika izvērtēti, daļēji ņemti vērā un iestrādāti ziņojumā (skatīt ziņojumam pievienoto izziņu par saņemtajiem iebildumiem un priekšlikumiem). |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Pārresoru koordinācijas centrs un valsts dibinātās augstskolas |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts valsts pārvaldes funkcijas un institucionālo struktūru neietekmē. |
| 3. | Cita informācija | Nav |

Izglītības un zinātnes ministre I. Šuplinska

Akmentiņa, 67047816

[inga.akmentina@izm.gov.lv](mailto:inga.akmentina@izm.gov.lv)

v\_sk. = 979